মালিকী (মাযহাব)
মালিকী (আরবি: مَالِكِي) ইসলাম ধর্মের সুন্নী শাখার অন্তর্ভুক্ত ফিকহ তথা ইসলামী আইনশাস্ত্রীয় চারটি প্রধান মাযহাবের (চিন্তাগোষ্ঠীর) একটি। খ্রিস্টীয় ৮ম শতকে মালিক ইবনে আনাস এই চিন্তাগোষ্ঠীটি প্রতিষ্ঠা করেন। ইসলামী আইনশাস্ত্রের মালিকী মাযহাবটি প্রাথমিক বা মূল উৎস হিসেবে কুরআন ও হাদীসের উপর নির্ভরশীল। অন্যান্য মাযহাবের বিপরীতে মালিকী মাযহাবে মদীনা (মাদীনা) শহরের অধিবাসীদের ঐকমত্যভিত্তিক সিদ্ধান্তগুলিকেও ইসলামী আইন তথা শরিয়ার (শারিয়াহ) একটি বৈধ উৎস হিসেবে গণ্য করে। মালিকী মাযহাবটি সুন্নী মুসলমানদের দ্বারা সবচেয়ে বেশি অনুসৃত একটি মাযহাব, যার অনুসারীর সংখ্যা শাফিঈ মাযহাবের অনুসারীর সংখ্যার সাথে তুলনীয়। তবে এটি হানাফী মাযহাবের অনুসারীদের তুলনায় ছোট। মালিকী চিন্তাগোষ্ঠীভিত্তিক ইসলামী আইনশাস্ত্র মূলত উত্তর আফ্রিকা (আলজেরিয়া, তিউনিসিয়া, মরক্কো, লিবিয়া, তবে উত্তর ও পূর্ব মিশর বাদে), পশ্চিম আফ্রিকা, মধ্য আফ্রিকার চাদ ও সুদান, পশ্চিম এশিয়ার কুয়েত, বাহরাইন, কাতার, দুবাই আমিরাত (সংযুক্ত আরব আমিরাত) এবং সৌদি আরবের উত্তর-পূর্ব অংশগুলিতে আধিপত্য বিস্তার করে আছে। ইউরোপীয় মধ্যযুগে বা ইসলামী স্বর্ণযুগে মালিকী মাযহাবটি ইসলামী শাসনাধীন ইউরোপের অংশবিশেষেও প্রচলিত ছিল। বিশেষ করে আল-আন্দালুস বা ইসলামী স্পেন এবং সিসিলি আমিরাতে এটি উপস্থিত ছিল। তিউনিসিয়ার উকবা মসজিদটি খ্রিস্টীয় ৯ম থেকে ১১শ শতক পর্যন্ত মালিকী চিন্তাধারা শিক্ষার একটি গুরুত্বপূর্ণ ঐতিহাসিক কেন্দ্র ছিল।